Document ID: 32004D0071

Komisijas Lēmums
(2003. gada 4. septembris)
par pamatprasībām, kas attiecas uz kuģu radiosakaru iekārtām, kuras paredzētas izmantošanai uz SOLAS konvencijai nepakļautiem kuģiem un līdzdalībai Pasaules Jūras avāriju un drošības sistēmā (GMDSS)
(izziņots ar dokumenta numuru C(2003) 2912)
(Dokuments attiecas uz EEZ)
(2004/71/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes Direktīvu 1999/5/EK (1999. gada 9. marts) par radioiekārtām un telekomunikāciju termināla iekārtām un to atbilstības savstarpējo atzīšanu [1], jo īpaši tās 3. panta 3. punkta e) apakšpunktu,
tā kā:
(1) Vairākās dalībvalstīs ir ieviesti kopējie drošības principi un noteikumi SOLAS (Starptautiskā konvencija par cilvēku dzīvības aizsardzību uz jūras) konvencijai nepakļautu jūras kuģu radioiekārtām vai paredzēts tos ieviest.
(2) Radiosakaru pakalpojumu saskaņošana sekmē SOLAS konvencijai nepakļautu jūras kuģu drošāku kuģošanu, jo īpaši negadījumu un nelabvēlīgu laika apstākļu gadījumos.
(3) Jūras drošības komitejas (MSC) Apkārtrakstā Nr. 803 par SOLAS konvencijai nepakļautu kuģu līdzdalību Pasaules Jūras avāriju un drošības sistēmas (GMDSS) un Starptautiskās Jūrniecības organizācijas (IMO) Rezolūcijā MSC.77(69) aicināts valdības piemērot pamatnostādnes par SOLAS konvencijai nepakļautu kuģu līdzdalību GMDSS, un mudina valdības pieprasīt ieviest konkrētus parametrus attiecībā uz Pasaules Jūras avāriju un drošības sistēmu SOLAS konvencijai nepakļautu jūras kuģu radioiekārtām.
(4) Starptautiskās elektrosakaru savienības (ITU) noteikumos par radiosakariem konkrēti norādītas frekvences, kas paredzētas izmantošanai Pasaules Jūras avāriju un drošības sistēmā (GMDSS). Visām radioiekārtām, kas darbojas šajās frekvencēs, kuras ir paredzēts izmantot, notiekot negadījumiem, jābūt saderīgām ar šo frekvenču paredzēto izmantošanu un jāgarantē, ka darbosies pareizi, notiekot negadījumam.
(5) Komisijas Lēmums 2000/638/EK (2000. gada 22. septembris) par Direktīvas 1999/5/EK 3. panta 3. punkta e) apakšpunkta piemērošanu jūras radiosakaru iekārtām, kas paredzētas uzstādīšanai SOLAS Konvencijai nepakļautos jūras kuģos un līdzdalībai Vispasaules Jūras avāriju un drošības sistēmā (GMDSS) un uz ko neattiecas Padomes Direktīva 96/98/EK par kuģu aprīkojumu [2], attiecas tikai uz tām iekārtām, kuras paredzētas uzstādīšanai jūras kuģos. Šī lēmuma darbības sfēra jāpaplašina, to attiecinot arī uz Pasaules Jūras avāriju un drošības sistēmā (GMDSS) izmantojamajām iekārtām uz SOLAS konvencijai nepakļautajiem kuģiem. Ņemot vērā, ka augsts drošības līmenis, ko nodrošina šis lēmums, ir vajadzīgs uz visiem kuģiem, un tāpēc minētā lēmuma darbības sfēra jāgroza tā, lai tādas pašas prasības tiktu noteiktas par GMDSS iekārtu lietošanu uz kuģiem, kas nav pakļauti SOLAS konvencijai un Direktīvai par kuģu aprīkojumu neatkarīgi no tā, vai tie ir jūras kuģi vai nē. Tādēļ atbilstoši jāmaina Lēmums 2000/638/EK.
(6) Šajā lēmumā paredzētie pasākumi ir saskaņā ar Telekomunikāciju atbilstības novērtēšanas un tirgus uzraudzības komitejas atzinumu,
IR PIEŅĒMUSI ŠO LĒMUMU.
1. pants
Šis lēmums attiecas uz kuģu radioiekārtām, kuras paredzētas izmantošanai uz SOLAS konvencijai nepakļautiem kuģiem un līdzdalībai Pasaules Jūras avāriju un drošības sistēmā (GMDSS), kā paredzēts SOLAS konvencijas IV nodaļā, un kuras darbojas:
a) jūras mobilo sakaru dienestā, kas definēts Starptautiskās Elektrosakaru savienības (ITU) noteikumos par radiosakariem (Radio Regulations) 1.28. pantā, vai
b) jūras mobilajā satelītu dienestā, kas definēts Starptautiskās Elektrosakaru savienības (ITU) noteikumos par radiosakariem (Radio Regulations) 1.29. pantā.
2. pants
Radioiekārtas, kas atbilst šī lēmuma darbības jomai, kura noteikta 1. pantā, jāizvēlas tā, lai nodrošinātu pareizu darbību jūras vidē, atbilstu visām GMDSS darbības prasībām, notiekot negadījumam, un nodrošinātu augstas uzticamības skaidrus un noturīgus sakarus analogās vai ciparu sistēmas sakaru kanālos.
3. pants
Lēmumu 2000/638/EK atceļ.
4. pants
Šo lēmumu piemēro no 2004. gada 4. septembra.
5. pants
Šis lēmums ir adresēts dalībvalstīm.
Briselē, 2003. gada 4. septembrī

Labels: 7
12
8